text: РЕГЛАМЕНТ (ЕС) № 1389/2013 НА СЪВЕТА
  от 16 декември 2013 година
  за изменение на Регламент (ЕС) № 1258/2012 на Съвета относно разпределянето на възможностите за риболов в съответствие с протокола, договорен между Европейския съюз и Република Мадагаскар, за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43, параграф 3 от него,
  като взе предвид предложението на Европейската комисия,
  като има предвид, че:
  (1)
  На 15 ноември 2007 г. Съветът прие Регламент (ЕО) № 31/2008 за сключване на Споразумението за партньорство в областта на рибарството между Европейската общност и Република Мадагаскар (1) (наричано по-долу „Споразумението за партньорство“),
  (2)
  От 1 януари 2013 г. временно се прилага нов протокол за определяне на възможностите за риболов и на финансовото участие, предвидени в действащото Споразумение за партньорство (наричан по-долу „новият протокол“). Новият протокол предоставя на корабите от ЕС възможности за риболов във водите, над които Република Мадагаскар упражнява суверенитет или юрисдикция в областта на рибарството. Разпределението на възможностите за риболов, преодаставени на Съюза съгласно новия протокол, бе установено с Регламент 1258/2012 на Съвета (2).
  (3)
  На 26 септември 2012 г. предвиденият по Споразумението за партньорство Съвместен комитет разгледа въпроса за акулите, които се улавят заедно с видовете, управлявани от Комисията по рибата тон в Индийския океан (IOTC), като тези акули са предмет на Резолюция 05/05 на IOTC, а уловът им е разрешен в рамките на Споразумението за партньорство. Съвместният комитет заключи, предвид регистрираните равнища на улова за периода 2007 - 2011 г. от страна на корабите с парагади за улов на повърхността, имащи право да извършват риболов в рамките на предходния протокол към Споразумението за партньорство, които равнища бяха потвърдени от съответните научни институти, че би било целесъобразно да се ограничи уловът на акули от страна на тези кораби до най-много 200 тона годишно, считано от 1 януари 2014 г. до 31 декември 2014 г., като по този начин въздействието на риболова върху запасите от акули няма да се увеличава в съответствие с препоръката на Научния комитет на IOTC.
  (4)
  С оглед обсъжданията в рамките на Съвместния комитет уловът на акули следва да бъде ограничен и разпределен между държавите членки за срока на прилагане на новия протокол. Ето защо, Регламент (ЕС)№ 1258/2012 следва да бъде съответно изменен.
  (5)
  Съгласно член 20, праграф 5 от Регламент (ЕО) № 2371/2002 на Съвета (3) държавите членки, на чиито кораби е разрешено да извършват риболов съгласно Регламент (ЕС)№ 1258/2012, могат да разменят всички или част от разпределените им възможности за риболов на акули.
  (6)
  Настоящият регламент следва да се прилага от 1 януари 2014 г.,
  ПРИЕ НАСТОЯЩИЯ РЕГЛАМЕНТ:
  Член 1
  В член 1 от Регламент (ЕС) № 1258/2012 се вмъква следният параграф:
  „1а. Възможностите за риболов на акулите, улавяни заедно с видовете, управлявани от Комисията по рибата тон в Индийския океан, с парагади за улов на повърхността се определят на 200 тона годишно. Това количество се разпределя между държавите членки, както следва:
  Държава членка
  тонове
  Испания
  166
  Португалия
  27
  Франция
  7
  Обединеното кралство
  0
  Общо
  200“
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Прилага се от 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 декември 2013 година.